
Hetyefő Község Önkormányzata 
8344 Hetyefő, Kossuth u. 35. Tel./fax: 87/457-260

dabronc@enternet.hu
KÖZMEGHALLGATÁS
Tájékoztató!
Magyarország helyi önkormányzatairól szóló 2011. évi CLXXXIX. törvény a következők szerint rendelkezik a közmeghallgatásról:

„54. § A képviselő-testület évente legalább egyszer előre meghirdetett közmeghallgatást tart, amelyen a helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek. Az elhangzott javaslatra, kérdésre a közmeghallgatáson vagy legkésőbb tizenöt napon belül választ kell adni.”
A képviselő-testület évente legalább egyszer - előre meghirdetett - közmeghallgatást tart. A jogintézmény azt a célt szolgálja, hogy a választópolgárok e nyílt testületi ülésen közvetlenül intézhessenek kérdéseket a testülethez, javaslatokat tegyenek.
Meghívó!
Hetyefő Község Önkormányzatának Képviselő-testülete Tisztelettel meghívja Önt a

Faluházban

2013. november 12. napján (kedden)

17.00 órakor megtartandó

KÖZMEGHALLGATÁSRA.

Napirend:

1. Szennyvíz beruházással kapcsolatos tájékoztatás.
2. A Polgármester általános tájékoztatója.

3. A helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek.

Hetyefő, 2013. november 4.






Tisztelettel:









Hosszuné Somogyi Mária









Polgármester

 J e g y z ő k ö n y v:

Készült: Hetyefő Község Önkormányzat Képviselő-testületének 2013. november 12. napon a Faluházban megtartott közmeghallgatásáról.
Jelen vannak:  Hosszuné Somogyi Mária polgármester



Molnár György képviselő



Pallér Edina jegyző 



Arany Ottóné jkv-vezető

Távollétét bejelentette: Iker Béláné alpolgármester 
A meghívottak, valamint a lakosság részéről megjelentek a jelenléti ív szerint.

A polgármester köszöntötte a közmeghallgatáson megjelent képviselő-testületi tagokat, a meghívottakat, a jegyzőt és a lakosság köréből megjelenteket.

A polgármester tájékoztatást adott arról, hogy a közmeghallgatás testületi ülés keretében történik, azon a testület tagjainak határozatképes számban meg kell jelennie, megállapította, hogy a képviselő-testület határozatképes. A polgármester megnyitotta a közmeghallgatást. 
A polgármester ismerteti a napirendet.
Napirend:

1./ Szennyvíz beruházással kapcsolatos tájékoztatás.

2./ A polgármester általános tájékoztatója.
3./ A helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek.
A képviselő-testület a napirendet határozathozatal nélkül elfogadja.

1. / Napirend: Szennyvíz beruházással kapcsolatos tájékoztatás.

Hosszuné Somogyi Mária polgármester: Köszöntöm a közmeghallgatáson megjelenteket. Közmeghallgatásunk első témája idén is a szennyvízberuházás, amely kapcsán idén is vannak meghívottaink. Megkérném Rátosi Ferenc Sümeg Város polgármesterét, mondjon pár szót a beruházással kapcsolatban.

Rátosi Ferenc Sümeg Város polgármestere: Tisztelettel köszöntök mindenkit. 14 évvel ezelőtt, a térség polgármesterei eltervezték, hogy legyen itt egy nagyon komoly beruházás, amely az infrastruktúrát fejleszti, ez pedig a szennyvízcsatorna-beruházás. Most, hogy vége felé érünk a csatorna beruházásnak, arról, hogy mit kell tennünk, a lakosság részéről, hogy kell rákötni a csatornára, milyen lehetőségei vannak önöknek, hogy kell majd intézni az adminisztrációt, arról a kollégáink fognak majd beszélni. Szeretném megköszönni Polgármester Asszonynak, szeretném önöknek megköszönni azt a sok áldozatvállalást, amit hoztak, hogy ez a közműrendszer kiépüljön. A kellemetlenségekért elnézést kérünk, mert sajnos az építkezéseken ilyenek vannak, hogy feltúrjuk az utakat, poros minden, de higgyék el jövő tavasszal, mikor már az utak is helyre lesznek állítva, akkor már megkönnyebbülten mondják, hogy nagyon jó, hogy ezt megcsináltuk. Még egyszer köszönöm a megértésüket, a türelmüket. És, hogy hogyan folytassuk tovább, arról Domonkos László projektmenedzser Úr fog elmondani nagyon fontos részleteket. Megkérném Domonkos Urat, hogy számoljon be a teendőkről.

Domokos László projektmenedzser: Köszönöm szépen Polgármester Úr. Tisztelettel köszöntöm Önöket. Domokos László vagyok a KDT Közműber Kft-től, a beruházás projektmenedzsere. Szeretném önöket egy pár dologról tájékoztatni, ami várhatóan rövid időn belül be fog következni. Az egyik dolog az, hogy várhatóan november 29-vel szeretnénk egy műszaki átadás-átvételi eljárást lefolytatni a beruházással kapcsolatban, ami önöknél a szennyvízcsatorna hálózatot érinti. Ez azt jelenti, hogy ezt követően lehetne majd az önök részéről rákötni a szennyvízcsatorna hálózatra, amiről majd a Bakonykarszt Zrt. képviselőjétől kicsit bővebben és részletesebben fogunk hallani. Rieger Ottó Úr el fogja mondani ennek a technikai részét. Meg fogom kérni Hegyi László Urat, a Swietelsky Kft. képviselőjét, a konzorcium képviselőjét, Projektvezető Urat, hogy pár szót szóljon a kivitelezésről. Szeretném elmondani önöknek, hogy a szennyvízcsatorna elkészültét követően a rákötések, amiket önök elkészítenek ezután lehet, majd birtokba venni. Szeretném kérni önöket, hogy amennyire lehet a faluban minél többen kössenek rá a legrövidebb időn belül a szennyvízcsatorna hálózatra, mert egy közel 100 m3 szennyvíznek kell a hat községben keletkeznie, hogy a szennyvízcsatorna hálózatunkat feltöltsük olyan állapotba, hogy egyáltalán megjelenjen az első csepp szennyvíz a sümegi szennyvíztisztító telepen. Szeretném kérni önöket, hogy a szennyvízcsatorna hálózatba csak az önök által a rákötést követően termelt szennyvizet bocsájtsák be. Semmi esetre sem lehet bevezetni a csapadék vizet, az állati termékből származó szennyvizet, illetve nem lehet bevezetni a pöcegödrökben, illetve szennyvíztárolókban található szennyvizet, mivel ez tönkretenné a szennyvíztelep biológiáját, ami azt jelentené, hogy nem tudnák tisztítani a szennyvizet. Ez bírságot von maga után, ha mégis megtörténik. Szeretnék kérni egy kis türelmet még, mivel az úthelyreállítás időszaka jövő év május vége lenne, ami azt jelentené, hogy május végére fognak a végleges úthelyreállítások elkészülni sávosan és csak az eredeti pályaszerkezetnek megfelelően, semmi esetre sem teljes területen. Másik községekben felmerült, azoknak a problémája, akik szennyvizet nem fürdőszobából bocsátanak ki, feltették a kérdést, hogy fognak szennyvízdíjat fizetni. Sajnos nem tudok jó hírrel szolgálni, egy éven belül mindenkinek rá kell kötni a szennyvízcsatorna hálózatra. Önöknek kell bizonylatolni, hogy az önök által elfogyasztott, vagy ingatlanra bejutott és vízmérő által hitelesített vízfogyasztásból keletkezett szennyvizet hova helyezték el. Ellenkező esetben a jegyzőknek hatósági jogkörüknél fogva kell eljárni az ügyben, hogy ez a vízmennyiség hova került és milyen formában. Ezen a területen egy veszélyeztetett vízbázis van, és ez azt jeleni, hogy m3-ként 4.000,-Ft talajterhelési díjat kellene fizetni annak, aki nem köt rá a rendszerre. Ezzel szemben a szennyvízdíj valószínűleg nem lesz 4.000,-Ft. A szennyvízdíjat nem a beruházó önkormányzat és nem az üzemeltető határozza meg, ezt az Energiahivatal fogja meghatározni. Időpontot és összeget erre vonatkozóan nem tudunk mondani. Röviden ennyit szerettem volna elmondani és felkérem a Bakonykarszt Zrt. képviseletében Rieger Ottó Urat, hogy szóljon a bekötéssel kapcsolatban. Köszönöm szépen.

Rieger Ottó Bakonykarszt Zrt. képviselője: Tisztelettel köszöntöm önöket. Néhány mondatot szeretnék mondani a szennyvízbekötés lebonyolításáról, illetve a későbbi üzemeltetésről. Önöknek az lesz a következő feladatuk, hogy meg kell csinálni a bekötést a tisztító idomtól a lakásig. Amikor ez a bekötés elkészül, akkor be kellene fáradni az önkormányzathoz, ott lesz egy formanyomtatvány, úgynevezett csatornarákötési kérvény, amit ki kellene tölteni, polgármester asszony aláírja, lebélyegzi. Mi jönni fogunk egy héten kétszer, szerdán és csütörtökön 9-14 óra között. A kérvények alapján felkeressük az ingatlantulajdonost, megnézzük a bekötést és megkötjük a csatornaszolgáltatási szerződést. Ahogy Domokos László Úr is elmondta, nagyon kérek mindenkit, hogy az új csatornába semmi képen ne vezessék be a csapadékvizeket, állati eredetű szennyvizeket, illetve a régi emésztőgödrök tartalmát. A csatornahálózat alkalmatlan arra, hogy a csapadékvizeket elvezesse. Megkötjük a szerződést és onnantól kezdve üzemel a szolgáltatás. Amikor majd megállapítják a csatornadíjat, akkor újra kijövünk, leolvassuk a vízórát és attól a vízóra állástól kell majd önöknek csatornadíjat fizetni. Ez a helyszíni bejárás díjköteles 6.350,-Ft, de úgy gondoltuk, hogy 2014. május 31-ig aki elvégzi a bekötést és bejelenti az önkormányzatnál, hogy rákötött, nekik nem kívánjuk számlázni ezt a rákötési díjat. Amennyiben bármilyen kérdésük van, azt most nyugodtan feltehetik, illetve később telefonon is fel lehet tenni a kérdéseket és segítünk. Köszönöm szépen.

Domokos László projektmenedzser: Köszönöm szépen. Felkérném Hegyi László Urat a konzorcium projektvezetőjét, hogy egy pár szót a kivitelezéssel kapcsolatban mondjon el. 

Hegyi László projektvezető: Köszönöm szépen. Tisztelettel köszöntöm én is önöket. A csatornahálózat befejezése augusztus végével megtörtént a községben. Megtörtént az ideiglenes helyreállítás, illetve a vízelvezető rendszereknek a helyreállítása. Technológiai okok miatt nem túl szerencsés a végleges helyreállítást ilyen hamar elvégezni, ezért a jövő év tavaszán fogjuk ezt megcsinálni. Terveink szerint márciusban már elkezdjük és május 31-ig be is fogjuk fejezni. Ez sávos formában fog történni a mostani sávokra rá fogunk vágni kb. 20 cm-t és az a szélesség fog helyreállításra kerülni. Hetyefő volt az első település, amelyik a hat közül elkészült. És reméljük, hogy nem okoztunk akkora kellemetlenséget. Köszönjük szépen a türelmet.

Domokos László projektmenedzser: Köszönöm szépen a tájékoztatást. Megkérném önöket, hogy, ha valakinek kérdése van az elhangzottakkal kapcsolatban, illetve egyéb kérdése van a beruházással kapcsolatban tegye fel és, ha tudunk válaszolunk rá.

Szivós Ferencné lakos: Az átvétel módjára lennék kíváncsi. Mivel az udvar közepén lenne a rákötés, ezért be is kell temetnünk, hogy közlekedni tudjunk.

Rieger Ottó Bakonykarszt Zrt. képviselője: Gyakorlatilag a közvetlen rákötés a régi rendszerről az újra, az ugye még hátra van. Azt a 2-3 m2-nyi munkagödröt kellene nekünk szabadon hagyni, hogy azt mi meg tudjuk nézni. Ez a procedúra ingatlanonként olyan 5-8 percet fog igénybe venni, megnézzük és megkötjük a szerződést.

Szivós Ferencné lakos: És ezt pontosan mikor lehet használatba venni? 

Rieger Ottó Bakonykarszt Zrt. képviselője: Abban a pillanatban.

Szivós Ferencné lakos: Ha átvették lehet használni?

Rátosi Ferenc Sümeg Város polgármestere: November 29-én lesz az átadás-átvétel. Én azt gondolom, hogy attól a pillanattól elindul a próbaüzem és onnantól kezdve lehet használni.

Szivós Ferencné lakos: Tehát november végét lehet alapul venni?

Domokos László projektmenedzser: Az azt követő hét szerdát vagy csütörtököt, amikor kiment a vízmű önhöz és azt mondja, hogy rákötheti a szennyvízét, attól a perctől lehet igénybe venni.

Rátosi Ferenc Sümeg Város polgármestere: Amikor kimegy a Bakonykarszt Zrt. és aláírják a szerződés attól a pillanattól rá lehet csatlakozni.

Kiss Anna lakos: A tisztítóidomnál a sok eső miatt nagyon megsüllyed a föld, ezt megnézi-e valaki, vagy nekem kell feltöltenem? A másik kérdésem pedig az lenne, hogy ha csapról locsolunk, erre valami kedvezmény lesz-e?

Domokos László projektmenedzser: Az első kérdésre Balassa Urat kérném, hogy válaszoljon.

Balassa Sándor Swietelsky Kft. képviseletében: Természetesen még kivitelezés alatt lévő munkaterületről beszélünk, egészen jövő év májusáig. Abban az esetben, ha ilyet észlelnek, vagy a tudomásunkra jut, azonnal fogunk intézkedni, meg fogjuk szüntetni ezeket. Azt ígérem, hogy jövő hétre ide fogom hozni az alvállalkozót, és végig fog járni minden egyes ingatlant.

Domokos László projektmenedzser: Kérném akkor a Bakonykarszt Zrt. képviselőjét, hogy reagáljon a locsolással kapcsolatos kérdésre.

Rieger Ottó Bakonykarszt Zrt. képviselője: Természetesen van lehetőség arra, hogy aki sokat locsol, az szereltessen fel mellékmérőt és akkor ez alapján a locsolóvizet külön mérjük és a locsolóvíz után nem kell szennyvízdíjat fizetni. Ez a locsolási kedvezmény áprilistól szeptemberig van életben. A rendeletek, amik ide vonatkoznak, ezt teszik lehetővé, hogy ebben az időszakban adjunk locsolási kedvezményt.

Domokos László projektmenedzser: Köszönöm. Kielégítő volt a válasz hölgyem?

Kiss Anna lakos: Igen. Köszönöm szépen.

Hosszuné Somogyi Mária polgármester: Nyugodtan lehet kérdezni, most itt van minden kompetens személy, aki tud válaszolni a kérdésekre. Amennyiben nincs, akkor megköszönöm vendégeinknek a részvételt és a tájékoztatást. 

/A meghívottak távoznak a közmeghallgatásról./

2./ Napirend: A polgármester általános tájékoztatója.
Hosszuné Somogyi Mária polgármester: Egy kisebb tájékoztatót szeretnék tartani a lakosságnak. 2013. évben 4 fő közfoglalkoztatottunk volt egész évben. Idén részt vettünk a START közmunkaprogramban. Ez azt jelenti, hogy a négy dolgozó bérét és járulékait az állam 100 %-ban támogatja, mivel hátrányos kistérségben vagyunk, egész Sümeg kistérségében van ez a START közmunkaprogram. Alapvetően az árkok tisztításával, karbantartásával foglalkoznak a dolgozók. Kaptunk ebben a programban pénzt eszközökre, gépekre, ezeket be is szereztük. Bozótvágókat és láncfűrészt vásároltunk. A nyáron lehetőség volt diákok foglalkoztatására is. Ezen kívül az önkormányzatnak 1 fő főállású foglalkoztatottja van, a falugondnok.

Elmondanám a szociális ellátások alakulását.
/Előterjesztés ismertetése./

Hosszuné Somogyi Mária polgármester: Az idei évben lehetőség volt szociális célú tűzifa igénylésére. Az állam meghatározta, hogy hány m3-t kérhetünk, 26 m3-re adtuk be igényünket, ezzel szemben 23 m3-t ítéltek meg részünkre. Az állam erre 374.777,-Ft vissza nem térítendő támogatást utalt az önkormányzatnak. Ennek a felhasználása 2014. február 15-ig lehetséges és 2014. március 31-ig el kell számolnunk ezzel a pénzzel. Az erdészettől megkaptuk a papírt, hogy mennyibe fog m3-e kerülni. Az önkormányzatnak ehhez az összeghez 98.333,-Ft-ot kell hozzátennie. A fuvardíj 2.200,-Ft+ ÁFA/m3 lesz, ami bruttó 2.794,-Ft-ra jön ki m3-ként, ez szintén az önkormányzat költsége lesz. 
Lesz egy hirdetmény, amin meghirdetjük, hogy szociális tűzifa igényt lehet benyújtani és lesz hozzá egy kérelem. Az állam nagyon jól leszabályozta, hogy ezt kinek lehet odaadni.

A BM rendelet alapján az önkormányzatnak rendeletben kell meghatároznia a támogatás felhasználását, a szociális rászorultság szabályait, és az igénylés részletes feltételeit. A támogatást szabályozó BM rendelet ír a szociális rászorultakról, hogy kikre is kell gondolni, azt írja, hogy a szociális rászorultság szempontjainak meghatározásakor előnyben kell részesíteni az aktív korúak ellátására, időskorúak járadékára, adósságcsökkentési támogatásra, vagy lakásfenntartási támogatásra jogosultakat, valamint a halmozottan hátrányos helyzetű gyermeket nevelő családokat. Szociális rendeletünket a tárgyban még decemberben módosítani fogjuk. 

A szociális célú tűzifára az igényléseket várhatóan januárban lehet beadni, majd azt követően a tűzifa szétosztását is megkezdjük.

Az önkormányzat pénzügyi helyzetéről tájékoztatásként az önkormányzat háromnegyed-éves gazdálkodásáról szóló beszámolóját ismertetném, valamint az adóbevételek alakulását.

/Előterjesztés ismertetése./

Hosszuné Somogyi Mária polgármester: Szeretnék beszélni még a pályázatainkról. A közpark pályázatunk már kivitelezés alatt van. A nettó támogatás, amit megítéltek nekünk 3.186.030,-Ft. Ez 100 % nettó támogatottságú, ami azt jelenti, hogy az ÁFA-t nekünk kell megfinanszírozni. Az idei évben még szeretnénk kifizetési kérelmet benyújtani, mert kötelez is bennünk a kiírás. Meg van határozva, hogy mennyi időn belül kell a támogatási határozathoz képest benyújtani a kifizetési kérelmet. 

Nyújtottunk be még egy pályázatot a faluházhoz akadálymentesítésre. Ez nettó 1.095.779,-Ft támogatottságú. Itt is az ÁFA-t kell majd nekünk hozzátennünk.

Nagyon nagy szükségünk lenne még egy buszmegállóra, mert a reggeli busz várásánál nagy probléma, hogy a hóban, fagyban nincs hová beállni. Az a kérdés, hogy erre lesz-e valamilyen pályázat. Azon leszek, hogy ezt sikerüljön megcsinálni.

Végezetül még elmondanám, hogy a Képviselő-testület tagjainak tiszteletdíja és az én tiszteletdíjam megválasztásunk óta nem változott.

3./ Napirend: A helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek.
Hosszuné Somogyi Mária polgármester: Van e valakinek kérdése, javaslata a képviselő-testülethez az elhangzottakkal kapcsolatban, vagy más, egyéb témában?
Kiss Anna lakos: A temetőben a ravatalozónál nincs sehol korlát, láttam, hogy nagyon nehézkes az idősebbeknek felmenni, és csúszik is.

Hosszuné Somogyi Mária polgármester: A Zalaerdőd felőli oldalon leomlott, lefagyott a járólap, ez most lett kijavítva, ide már csúszásmentes lap került. Meglátjuk tavaszig, hogy alakul, és ha sikerül az elejét is megcsináljuk.

Már többen jelezték, hogy a temető kerítés mellett és a sírok között lévő fenyőfák nagyon megnőttek, a gyökér belenő a sírba. Erről kellene beszélni, hogy kivágassuk-e ezeket a fákat vagy ne.

Szivós Ferencné lakos: Vágassátok ki őket.

Kiss Anna lakos: Ki ültette oda?

Hosszuné Somogyi Mária polgármester: Még régen az önkormányzat.
Berta Alajos lakos: Ha már fakivágásról beszélünk, van a gödör felöli partoldalban pár darab nagy nyárfa, ha azt a vihar valakinek a síremlékére dönti, mi van olyankor? Azok a fák már vágásérettek.

Hosszuné Somogyi Mária polgármester: Az önkormányzatot terheli mindenképp akkor a kártérítés. Ha úgy döntünk, hogy kivágatjuk, mindenképp téli időszakot kell választanunk. Hívok egy erdészt, akivel megnézetem, hogy milyen állapotúak ezek a fák. Ha szükséges a télen kivágatjuk őket.

Elmondanám, hogy van egy olyan, központi jogszabályok felhatalmazásán alapuló helyi rendelet, hogy az ingatlantulajdonos, a tényleges használó köteles gondoskodni, a ház vagy telek előtti járdaszakasz és a zöldsáv teljes területének tisztántartásáról, kaszálásáról. Egyenlőre és, ha a START közmunka jövőre is lesz, ezt az önkormányzat megcsinálja, de igazából ez az ingatlan tulajdonosának kötelezettsége lenne. Továbbá a csapadékvíz zavartalan lefolyását akadályozó anyagok és más hulladékok eltávolításáról és a járdák téli tisztításáról és csúszás-mentesítéséről is a lakónak kellene gondoskodni. Mi megteszünk mindent, amit lehet, ha van rá emberi kapacitás, akkor ezt megcsináltatjuk. De, ha nem lesz dolgozó, akkor nem tudjuk ezt megcsináltatni.

Poller Ferenc lakos: Addig mi kaszáltuk, amíg nem vezették be a kommunális adót.

Pallér Edina jegyző: A kommunális adónak régen kötött volt a felhasználása, ma már nincs ilyen megkötés, az önkormányzat szabadon használhatja fel ezen bevételét, hiszen folyamatosan egyre kevesebb az önkormányzatoknak a bevétele. A neve megmaradt. 
Hosszuné Somogyi Mária polgármester: Sajnos ez a probléma, hogy a neve megmaradt, így az emberek hajlamosak félreértelmezni a jelentőségét. Amíg van rá lehetőség, mindent megteszünk. Van-e még valami kérdés, vagy panasz? 
Pallér Edina jegyző: Amennyiben valaki úgy gondolja, írásban is beadhatja kérdését, javaslatát, vagy most felvesszük írásban azt, és a polgármester úr vagy a hivatal a későbbiekben megválaszolja azt.

/Több kérdés, javaslat nem hangzott el. Nem nyújtottak be írásban sem kérdést, sem javaslatot./

Hosszuné Somogyi Mária polgármester: Amennyiben nincs, úgy megköszönöm mindenkinek a részvételt a közmeghallgatáson, a meghívottaknak, a lakosságnak, a közmeghallgatást bezárom.

A polgármester a közmeghallgatást berekesztette.

k.m.f.

               Hosszuné Somogyi Mária




  Pallér Edina

                     polgármester                                                                 
       jegyző

